CELEX: 32018R0401
Language: mt
Date: 2018-03-14 00:00:00
Title: Regolament tal-Kummissjoni (UE) 2018/401 tal-14 ta' Marzu 2018 li jemenda r-Regolament (UE) Nru 139/2014 fir-rigward tal-klassifikazzjoni tar-runways

15.3.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 72/17
            
         REGOLAMENT TAL-KUMMISSJONI (UE) 2018/401
   tal-14 ta' Marzu 2018
   li jemenda r-Regolament (UE) Nru 139/2014 fir-rigward tal-klassifikazzjoni tar-runways
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 216/2008 tal-Parlament Ewropew u tal-Kunsill tal-20 ta' Frar 2008 dwar regoli komuni fil-kamp tal-avjazzjoni ċivili u li jistabbilixxi Aġenzija Ewropea tas-Sikurezza tal-Avjazzjoni, u li jħassar id-Direttiva tal-Kunsill 91/670/KEE, ir-Regolament (KE) Nru 1592/2002 u d-Direttiva 2004/36/KE (1), u b'mod partikolari l-Artikolu 8a(5) tiegħu,
   Billi:
   
               (1)
            
            
               L-Anness I tar-Regolament tal-Kummissjoni (UE) Nru 139/2014 (2) jistipula d-definizzjonijiet tat-terminu “runway ta' strument” għall-finijiet ta' dak ir-Regolament. Id-dispożizzjonijiet ta' dak ir-Regolament għandhom jirriflettu l-aħħar żviluppi u l-aqwa prattiki fil-qasam tal-ajrudromi u jqisu l-istandards internazzjonali applikabbli.
            
         
               (2)
            
            
               L-Organizzazzjoni tal-Avjazzjoni Ċivili Internazzjonali (ICAO), fl-ittra tagħha lill-Istat AN 41.2.24–13/20, adottat l-Emenda 11-B tal-Anness 14, il-Volum 1 tal-Konvenzjoni ta' Chicago, li ilha applikabbli fl-Istati Kontraenti tal-ICAO mit-13 ta' Novembru 2014. Il-bidliet li hemm fiha jissimplifikaw il-klassifikazzjoni eżistenti tal-avviċinament tar-runway u jiddeskrivu b'mod aktar preċiż id-diversi tipi ta' operazzjonijiet ta' avviċinament u ta' nżul.
            
         
               (3)
            
            
               Dawk il-bidliet fl-Anness 14 tal-Konvenzjoni ta' Chicago għandhom ikunu riflessi fir-Regolament (UE) Nru 139/2014, b'mod partikolari fid-dispożizzjonijiet tiegħu dwar l-operazzjonijiet ta' avviċinament bi gwida vertikali tan-navigazzjoni bbażata fuq il-prestazzjoni (PBN) u r-rekwiżiti tar-runway f'rabta mal-operazzjonijiet ta' avviċinament. Addizzjonalment, l-implimentazzjoni tal-operazzjonijiet ta' avviċinament bi gwida vertikali tal-PBN minn għadd sinifikanti ta' ajrudromi, mingħajr il-ħtieġa li tiġi mtejba l-infrastruttura tar-runway tagħhom, jenħtieġ li tkun iffaċilitata.
            
         
               (4)
            
            
               Jenħtieġ għalhekk li r-Regolament (UE) Nru 139/2014 jiġi emendat kif xieraq.
            
         
               (5)
            
            
               Il-miżuri previsti f'dan ir-Regolament huma bbażati fuq l-Opinjoni Nru 03/2016 maħruġa mill-Aġenzija Ewropea tas-Sikurezza tal-Avjazzjoni skont l-Artikolu 17(2)(b) u l-Artikolu 19(1) tar-Regolament (KE) Nru 216/2008.
            
         
               (6)
            
            
               Il-miżuri previsti f'dan ir-Regolament huma skont l-opinjoni tal-Kumitat stabbilit skont l-Artikolu 65 tar-Regolament (KE) Nru 216/2008.
            
         ADOTTAT DAN IR-REGOLAMENT:
   Artikolu 1
   L-Anness I tar-Regolament (UE) Nru 139/2014 huwa emendat skont l-Anness ta' dan ir-Regolament.
   Artikolu 2
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, l-14 ta' Marzu 2018.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 79, 19.3.2008, p. 1.
   
      (2)  Ir-Regolament tal-Kummissjoni (UE) Nru 139/2014 tat-12 ta' Frar 2014 li jistabbilixxi rekwiżiti u proċeduri amministrattivi b'rabta mal-ajrudromi skont ir-Regolament (KE) Nru 216/2008 tal-Parlament Ewropew u tal-Kunsill (ĠU L 44, 14.2.2014, p. 1).
   
      ANNESS
      L-Anness I tar-Regolament (UE) Nru 139/2014 huwa emendat kif ġej:
      
                  (1)
               
               
                  il-punt (22) jinbidel b'dan li ġej:
                  
                              “(22)
                           
                           
                              ‘runway ta' strument’ tfisser waħda mit-tipi ta' runways li ġejjin maħsuba għall-operat ta' inġenji tal-ajru permezz ta' proċeduri tal-avviċinament bl-istrumenti:
                              1.   ‘runway b'avviċinament mhux bi preċiżjoni’: runway attrezzata b'għajnuniet viżwali u b'mill-inqas għajnuna mhux viżwali waħda, maħsuba għall-operazzjonijiet tal-inżul wara operazzjoni tal-avviċinament bl-istrumenti tat-tip A;
                              2.   ‘runway b'avviċinament bi preċiżjoni, il-Kategorija I’: runway attrezzata b'għajnuniet viżwali u b'mill-inqas għajnuna mhux viżwali waħda, maħsuba għall-operazzjonijiet tal-inżul wara operazzjoni tal-avviċinament bl-istrument tat-tip B CAT I;
                              3.   ‘runway b'avviċinament bi preċiżjoni, il-Kategorija II’: runway attrezzata b'għajnuniet viżwali u b'mill-inqas għajnuna mhux viżwali waħda, maħsuba għall-operazzjonijiet tal-inżul wara operazzjoni tal-avviċinament bl-istrument tat-tip B CAT II;
                              4.   ‘runway b'avviċinament bi preċiżjoni, il-Kategorija III’: runway attrezzata b'għajnuniet viżwali u b'mill-inqas għajnuna mhux viżwali waħda, maħsuba għall-operazzjonijiet tal-inżul wara operazzjoni tal-avviċinament bl-istrument tat-tip B CAT IIIA, IIIB jew IIIC u matul is-superfiċe tar-runway;”;
                           
                        
            
                  (2)
               
               
                  jiddaħħlu l-punti (47a) u (47b) li ġejjin:
                  
                              “(47a)
                           
                           
                              ‘operazzjoni ta' avviċinament tat-tip ta' strument A’ tfisser operazzjoni ta' strument ta' avviċinament b'għoli minimu ta' nżul jew għoli deċiż ta' 75 m (250 pied) jew ogħla;
                           
                        
                              (47b)
                           
                           
                              ‘operazzjoni ta' avviċinament tat-tip ta' strument B’ tfisser operazzjoni ta' strument ta' avviċinament b'għoli deċiż aktar baxx minn 75 m (250 pied). L-operazzjonijiet ta' avviċinament tat-tip ta' strument B huma kkategorizzati kif ġej:
                              1.   Kategorija I (CAT I): għoli deċiż mhux iktar baxx minn 60 m (200 pied) u b'viżibbiltà ta' mhux inqas minn 800 m jew medda viżwali tar-runway ta' mhux inqas minn 550 m;
                              2.   Kategorija II (CAT II): għoli deċiż iktar baxx minn 60 m (200 pied), iżda mhux iktar baxx minn 30 m (100 pied) u medda viżwali tar-runway ta' mhux inqas minn 300 m;
                              3.   Kategorija IIIA (CAT IIIA): għoli deċiż iktar baxx minn 30 m (100 pied) jew bl-ebda gћoli deċiż u medda viżwali tar-runway ta' mhux inqas minn 175 m;
                              4.   Kategorija IIIB (CAT IIIB): għoli deċiż iktar baxx minn 15-il m (50 pied) jew bl-ebda gћoli deċiż u medda viżwali tar-runway ta' inqas minn 175 m iżda ta' mhux inqas minn 50 m;
                              5.   Kategorija IIIC (CAT IIIC): bl-ebda gћoli deċiż u bl-ebda limitazzjoni tal-medda viżwali tar-runway;”.